b"\n_START_ARTICLE_\nFrancisco Luis H\xc3\xa9ctor de Carondelet\n_START_SECTION_\nPrimers anys i carrera militar\n_START_PARAGRAPH_\nVa n\xc3\xa9ixer a la vila de Noyelles-sur-Selle, al territori flamenc que havia passat a control franc\xc3\xa8s despr\xc3\xa9s de la guerra Francoholandesa. Abans d'aix\xc3\xb2, durant el domini espanyol dels Pa\xc3\xafsos Baixos, els Carondelet, procedents del Franc Comtat, havien servit la monarquia hisp\xc3\xa0nica com a militars. Fran\xc3\xa7ois Louis Hector va n\xc3\xa9ixer el 1748 i era fill de Jean Nicolas Chislain, IV bar\xc3\xb3 de Carondelet i de Noyelles, i Marie Angeline de Bosoist, vescomtessa de Langle. _NEWLINE_En virtut dels Pactes de Fam\xc3\xadlia, que van permetre la incorporaci\xc3\xb3 a l'ex\xc3\xa8rcit espanyol de molts francesos, amb quinze anys va ingressar com a cadet a la gu\xc3\xa0rdia valona. En 1775 va participar en l'expedici\xc3\xb3 contra Alger. El 1783 fou el comandant de la IV Divisi\xc3\xb3 durant la batalla de Pensacola. El 1787 va tornar a Espanya i va ser nomenat Cavaller de l'Orde de Malta.\n_START_SECTION_\nIntendent de San Salvador\n_START_PARAGRAPH_\nEl 1789, per una recomanaci\xc3\xb3 que li va fer el seu comandant,\xc2\xb4Bernardo de G\xc3\xa1lvez, durant el setge de Pensacola, va ser nomenat intendent de San Salvador, c\xc3\xa0rrec que va exercir fins al 1791. _NEWLINE_Com a intendent de San Salvador, va tractar de reorganitzar les mil\xc3\xadcies, de protegir els consumidors regulant els pesos i mesures usats pels venedors i regular les venda de terres i posar impostos als ladins de la ciutat de San Salvador per construir camins i presons; tamb\xc3\xa9 va establir escoles prim\xc3\xa0ries i d'artesanies.\n_START_SECTION_\nGovernador de Louisiana i de la Florida Occidental\n_START_PARAGRAPH_\nVa ser governador de les col\xc3\xb2nies espanyoles de Louisiana i la Florida Occidental de 1791 a 1797. El canal de Carondelet de Nova Orleans es va construir sota les seves ordres i, despr\xc3\xa9s de la seva mort, va rebre el seu nom. _NEWLINE_Carondelet va intentar atreure les comunitats de colons d'origen brit\xc3\xa0nic que es van establir a la banda occidental del riu Mississip\xc3\xad, en particular les de la zona del Kentucky, per tal d'evitar la seva inclusi\xc3\xb3 en els Estats Units. El seu prop\xc3\xb2sit era frustrar la pol\xc3\xadtica dels Estats Units negant-li l'acc\xc3\xa9s al riu Mississip\xc3\xad, una tend\xc3\xa8ncia que van seguir altres funcionaris colonials espanyols que temien per la seguretat de la Louisiana espanyola i de tota la Nova Espanya. Aquesta estrat\xc3\xa8gia pol\xc3\xadtica va arribar quasi a la seva fi amb la ratificaci\xc3\xb3 l'any 1795 del tractat de Pinckney.\n_START_SECTION_\nPresident de la Reial Audi\xc3\xa8ncia de Quito\n_START_PARAGRAPH_\nDes de 1799 va exercir com a president de la Presid\xc3\xa8ncia i Real Audi\xc3\xa8ncia de Quito, c\xc3\xa0rrec que va exercir fins a la seva mort el 1807. A Quito, va promoure diverses obres urbanes, com la reedificaci\xc3\xb3 del vell Palau Reial, seu dels presidents de l'Audi\xc3\xa8ncia, que va encarregar a l'arquitecte espanyol Antonio Garc\xc3\xada l'any 1801. El nou edifici \xc3\xa9s conegut actualment com a Palau de Carondelet en el seu honor i \xc3\xa9s el palau presidencial de la Rep\xc3\xbablica de l'Equador. Va disposar tamb\xc3\xa9 la remodelaci\xc3\xb3 de l'acc\xc3\xa9s principal de la Catedral Metropolitana de Quito, aixecant-hi un atri en forma de templet neocl\xc3\xa0ssic rematat amb una c\xc3\xbapula. _NEWLINE_Dissabte 4 de febrer de 1797, la ciutat de Riobamba, situada a 200 quil\xc3\xb2metres al sud de Quito, va ser destru\xc3\xafda per un terratr\xc3\xa8mol. Carondelet va emprendre durant el seu govern la reconstrucci\xc3\xb3 de la ciutat, situant-la en el seu empla\xc3\xa7ament actual a la plana del Tapi, al sud del volc\xc3\xa0 Chimborazo. Durant l'etapa de Carondelet es va anar forjant el que posteriorment seria la revolta del 10 d'agost de 1809, que va donar com a resultat el primer govern aut\xc3\xb2nom en l'Am\xc3\xa8rica espanyola. Despr\xc3\xa9s de la seva mort, a Quito durant el mes d'agost de 1807, va ser enterrat a la volta dels canonges de la Catedral Metropolitana d'aquesta ciutat. Va ser succe\xc3\xaft a la Reial Audi\xc3\xa8ncia per Manuel de Urri\xc3\xa9s, comte de Ruiz de Castilla."